胡文昌和東坡子由彭城月詩併錄澹菴新州以所和見示索和
作者：陳元晉
朝代：宋

paragraphs: 澹菴眼似坡仙高，眇視軒冕如秋毫。
忠臣要作社稷計，那知平陸生風濤。
當時蓋亦輕餘子，富貴轉頭真逝水。
汗青不朽姓字香，百世聞風尚興起。
函關正要封泥丸，金陵王氣開龍蟠。
一書乞借尚方劍，搢紳環睨心爲寒。
要扶鑾駕還都汴，鼎鑊在前顔不變。
低頭辦了著南冠，歛手笑還丞相板。
飛鳶跕跕古錦山，氣老益壯窮益堅。
銀河流空月照地，肺肝洞作冰玉看。
緬懷坡仙亦大好，詩比離騷興香草。
持杯滿滿賀素娥，嶺海百年逢二老。
聞孫趾美德不貧，清文高節猶前人。
何當佳話重拈出，只慙授簡梁園客。